偈五十三首  其三四
作者：釋克勤
朝代：宋

paragraphs: 目前無異草，徧界絕遮攔。
域中日月斬新，方外乾坤獨露。
直得龍天釋梵，動地雨花。
妙德空生，目瞪口呿。
行棒行喝，拈放一邊。
雲月溪山，放過一著。
一處透，千處萬處該通。
一機明，千機萬機圓轉。
碧巖不離此處，此處不離碧巖。
攝大千於毫端，融芥塵於剎海。
含花鳥過，抱子猿歸。
湛寂凝然，應真不借。
萬卉正資和氣力，碧巖先發一枝香。